VENDIM
Nr. 208, datë 17.8.2022

MBI RISHIKIMIN E VENDIMIT TË BORDIT TË ERE-s NR. 70, DATË 11.4.2022, “MBI FILLIMIN E PROCEDURËS PËR HEQJEN E LICENCËS NR. 489, SERIA P21, NË VEPRIMTARINË E PRODHIMIT TË ENERGJISË ELEKTRIKE, DHËNË SHOQËRISË ‘GERTI’ SHPK”, DHE RISHIKIMIN E VENDIMIT NR. 99, DATË 16.4.2021, “MBI  LICENCIMIN E SHOQËRISË ‘GERTI’ SHPK NË VEPRIMTARINË E PRODHIMIT TË ENERGJISË ELEKTRIKE NGA HEC ‘VARDARI’, ME KAPACITET TË INSTALUAR 1972 kw”  

Në mbështetje të nenit 16 të ligjit nr. 43/2015, “Për sektorin e energjisë elektrike”, të ndryshuar; nenit 113 të “Kodit të Procedurave Administrative të Republikës së Shqipërisë”; të nenit 8, germa “a” dhe të nenit 9, germa “a”, të “Rregullores për procedurat e heqjes së licencave në sektorin e energjisë elektrike dhe të gazit natyror, miratuar me vendimin e Bordit të Entit Rregullator të Energjisë (ERE) nr. 58, datë 18.4.2017; si dhe nenit 15 të “Rregullores për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, datë 17.6.2016; Bordi i ERE-s, në mbledhjen e tij të datës 17.8.2022, mbasi shqyrtoi relacionin e përgatitur nga Drejtoria e Licencimit, Autorizimeve dhe Mbikëqyrjes me nr. 1458/4 prot., datë 12.8.2022, “Mbi  rishikimin e vendimit të Bordit të ERE-s nr. 70, datë 11.4.2022, “Mbi fillimin e procedurës për heqjen e licencës nr. 489, seria P21, në veprimtarinë e prodhimit të energjisë elektrike, dhënë shoqërisë ‘Gerti’ sh.p.k.”, me vendimin e datës datë 16.4.2021 dhe  rishikimin e vendimit nr. 99, datë 16.4.2021, “Mbi  licencimin e shoqërisë ‘Gerti’ sh.p.k. në veprimtarinë e prodhimit të energjisë elektrike nga HEC ‘Vardari’, me kapacitet të instaluar 1972 kw”,
konstatoi se:
- Bordi i ERE-s, me vendimin nr. 70, datë 11.4.2022, vendosi të fillojë procedurën për heqjen e licencës së shoqërisë “Gerti” sh.p.k. nr. 489, seria P21, në veprimtarinë e prodhimit të energjisë elektrike nga HEC “Vardari”, me kapacitet të instaluar 1972 kw. 
- Vendimmarrja sa më sipër u mor në rrethanat e konstatimit të mosplotësimit të kushteve të vendosura në vendimin e Bordit të ERE-s nr. 99, datë 16.4.2021.
- Shoqëria është njoftuar për vendimin nr. 70, datë 11.4.2022, me shkresën nr. 67/5 prot., datë 20.4.2022, ku i është sjellë në vëmendje dhe e drejta për t’u përgjigjur me shkrim brenda 30 ditëve nga data e marrjes së njoftimit për fillimin e procedurave për heqjen e licencës.
- Shoqëria “Gerti” sh.p.k. është përgjigjur brenda afatit 30-ditor, duke paraqitur në ERE dokumentacion/informacion përkatës.
- Në lidhje me kushtin që ka të bëjë me depozitimin në ERE të kontratës së qirasë të lidhur midis shoqërisë “Drini Bulqizë” sh.p.k. dhe Bashkisë Librazhd, “Për dhënien në përdorim të fondit pyjor dhe kullosor publik, ndërtim dhe shfrytëzim HEC-i Vardari”, me palën qiramarrëse të zëvendësuar, rezulton se mbetet ende pa plotësuar pavarësisht përpjekjes së shoqërisë. Në vijim vlerësohet që t’i lihet kusht shoqërisë që të dokumentojë në ERE këtë transferim brenda 6 (gjashtë) muajve nga marrja dijeni e këtij vendimi. 
- Në lidhje me kushtin që ka të bëjë me depozitimin në ERE të Pasqyrave Financiare të vitit 2020 ku pasqyrohen asetet fikse të transferuara nga shoqëria “Drini Bulqizë” sh.p.k. tek shoqëria “Gerti” sh.p.k., brenda datës 30.6.2021, rezulton, se, në datën 14.6.2020, është nënshkruar kontrata përkatëse për kalimin e 100% të kuotave të “Drini Bulqizë” sh.p.k. te  “Gerti” sh.p.k. Në vijim, shoqëria duhet të depozitojë në ERE çdo dokument që vërteton kalimin e pronësisë apo dhënien në përdorim të aseteve nga shoqëria “Drini Bulqizë” sh.p.k. tek shoqëria “Gerti” sh.p.k. 
- Në lidhje me kushtin që ka të bëjë me përcjelljen në ERE të finalizimit të heqjes nga fondi pyjor kullosor të sipërfaqes së përcaktuar për zhvillimin e projektit, jo më vonë se një muaj nga disponimi i tij, shoqëria ka depozituar në ERE urdhrin e Ministrisë së Turizmit dhe Mjedisit nr. 73, datë 13.3.2019, për heqjen nga fondi pyjor publik të zonës që do të përdoret si shesh ndërtimi për godinën e HEC “Vardari” dhe infrastrukturës ndihmëse nga shoqëria. Ky kusht rezulton i plotësuar nga shoqëria.
- Në nenin 9, germa “a” të “Rregullores për procedurat e heqjes së licencave në sektorin e energjisë elektrike dhe të gazit natyror”, parashikohet se me marrjen e informacionit të detajuar me të dhënat sipas neneve 7 dhe 8 të kësaj Rregulloreje, Bordi do të vendosë, ndër të tjera: a) të mbyllë procedurën për heqjen e licencës.
- Në analizë të sa më sipër, konstatojmë se shkaku ligjor për të cilin ERE vendosi për fillimin e procedurës për heqjen e licencës nr. 489, seria P21, për veprimtarinë e prodhimit të energjisë elektrike, dhënë me vendimin e Bordit të ERE-s nr. 99, datë 16.4.2021, ka rënë pjesërisht, ndaj në zbatim të përcaktimeve të Rregullores, vlerësohet mbyllja e procedurës së nisur me vendimin e Bordit të ERE-s nr. 70, datë 11.4.2022.
- Gjithashtu vlerësohet edhe rishikimi i vendimit të Bordit të ERE-s nr. 99, datë 16.4.2021, “Mbi licencimin e shoqërisë “Gerti” sh.p.k., në veprimtarinë e prodhimit të energjisë elektrike nga HEC “Vardari” me kapacitet të instaluar 1972 kw”. 
- Në nenin 113 të “Kodit të Procedurave Administrative të Republikës së Shqipërisë” është parashikuar mundësia e ndryshimit të një akti administrativ, me nismën e vet organit, që ka kompetencë të nxjerrë aktin, duke përcaktuar dhe formën ligjore të këtij ndryshimi, e cila duhet të bëhet me një akt të ri me shkrim. 
Për gjithë sa më sipër, Bordi i ERE-s 

VENDOSI:

1. Të mbyllë procedurën administrative të filluar me vendimin e Bordit të ERE-s nr. 70, datë 11.4.2022, “Mbi fillimin e procedurës për heqjen e licencës nr. 489, seria P21, në veprimtarinë e prodhimit të energjisë elektrike, dhënë shoqërisë ‘Gerti’ sh.p.k.”.  
2. Në vendimin e Bordit të ERE-s nr. 99, datë 16.4.2021, “Mbi licencimin e shoqërisë ‘Gerti’ sh.p.k. në veprimtarinë e prodhimit të energjisë elektrike nga HEC ‘Vardari’, me kapacitet të instaluar 1972 kw”, bëhen këto ndryshime: 
Pika 1 ndryshon si vijon:
1. Të licencojë shoqërinë “Gerti” sh.p.k. në veprimtarinë e prodhimit të energjisë elektrike nga HEC “Vardari”, me kapacitet të instaluar 1972 kw, për një afat 30-vjeçar.
Pika 2 ndryshon, si vijon:
2. Brenda 6 (gjashtë) muajve nga marrja dijeni e këtij vendimi, shoqëria “Gerti” sh.p.k. duhet të depozitojë në ERE çdo dokument që vërteton kalimin e pronësisë apo dhënien në përdorim të aseteve nga shoqëria “Drini Bulqizë” sh.p.k. tek shoqëria “GERTI” sh.p.k.
3. Pika 3 shfuqizohet. 
4. Pas pikës 4 shtohet pika 5 me këtë përmbajtje:
5. Brenda 6 (gjashtë) muajve nga marrja dijeni e këtij vendimi, shoqëria “Gerti” sh.p.k. duhet të dokumentojë në ERE transferimin e kontratës së qirasë “Për dhënien në përdorim të fondit pyjor dhe kullosor publik, ndërtim dhe shfrytëzim HEC-i Vardari”, të lidhur me Bashkinë Librazhd nga “Drini Bulqizë” sh.p.k. tek shoqëria “GERTI” sh.p.k. 
5. Pikat 5 dhe 6 bëhen përkatësisht pikat 6 dhe 7. 
6. Drejtoria e Licencimit, Autorizimeve dhe Mbikëqyrjes të njoftojë shoqërinë për vendimin e Bordit të ERE-s.
Ky vendim hyn në fuqi menjëherë. 
Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit, në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare. 
[bookmark: _GoBack]Ky vendim botohet në Fletoren Zyrtare.

